b'\n_START_ARTICLE_\nGiorgio Napolitano\n_START_SECTION_\nIki prezidentinis laikotarpis\n_START_PARAGRAPH_\nG. Napolitano gim\xc4\x97 Neapolyje._NEWLINE_1942\xc2\xa0m. Giorgio Napolitano baig\xc4\x97 politikos mokslus Neapolio Federico II universitete, kuris laikomas seniausiu valstybiniu universitetu pasaulyje (\xc4\xafkurtas 1224\xc2\xa0m.)._NEWLINE_Studij\xc5\xb3 laikais Napolitano m\xc4\x97go teatr\xc4\x85, tad vaidindavo spektakliuose ir ra\xc5\xa1\xc4\x97 j\xc5\xb3 ap\xc5\xbevalgas._NEWLINE_Besibaigiant II pasauliniam karui Napolitano su keliais savo draugais intensyviai dalyvavo Italijos susivienijimo jud\xc4\x97jime, kuris buvo nusistat\xc4\x99s prie\xc5\xa1 naci\xc5\xb3 ir fa\xc5\xa1ist\xc5\xb3 okupacij\xc4\x85._NEWLINE_Pasibaigus karui 1945\xc2\xa0m. Napolitano \xc4\xafstojo \xc4\xaf Italijos komunist\xc5\xb3 partij\xc4\x85, o po dvej\xc5\xb3 met\xc5\xb3 baig\xc4\x97 teis\xc4\x97s studijas._NEWLINE_1953\xc2\xa0m. pirm\xc4\x85 kart\xc4\x85 Giorgio i\xc5\xa1renkamas \xc4\xaf \xc5\xbeemesn\xc4\xafj\xc4\xaf Italijos parlamento lyg\xc4\xaf\xc2\xa0\xe2\x80\x93 deputat\xc5\xb3 susirinkim\xc4\x85 (iki pat 1996\xc2\xa0m. jis buvo i\xc5\xa1renkamas vis naujai kadencijai)._NEWLINE_Nuo 1966 iki 1969\xc2\xa0m. Napolitano u\xc5\xbe\xc4\x97m\xc4\x97 partijos vadovo pareigas. V\xc4\x97liau jis buvo atsakingas u\xc5\xbe partijos kult\xc5\xabros, ekonomikos ir tarptautini\xc5\xb3 ry\xc5\xa1i\xc5\xb3 skyrius._NEWLINE_A\xc5\xa1unto de\xc5\xa1imtme\xc4\x8dio viduryje Napolitano buvo kvie\xc4\x8diamas skaiyti paskaitas \xc4\xaf JAV Masa\xc4\x8diusetso universitetus, ta\xc4\x8diau tuometinis JAV ambasadorius Italijoje nei\xc5\xa1duodavo vizos italui d\xc4\x97l jo naryst\xc4\x97s komunist\xc5\xb3 partijoje._NEWLINE_1992\xc2\xa0m. Napolitano pasitrauk\xc4\x97 i\xc5\xa1 komunist\xc5\xb3 partijos ir tapo Kairiosios demokrat\xc5\xb3 partijos nariu. Nuo 1992 iki 1994\xc2\xa0m. jis buvo \xc5\xa1alies deputat\xc5\xb3 susirinkimo prezidentu. Nuo 1999 iki 2004\xc2\xa0m. jis buvo ir Europos parlamento nariu.\n_START_SECTION_\nPrezidentinis laikotarpis\n_START_PARAGRAPH_\nNetrukus po jo parlamentavimo Europoje Napolitano da\xc5\xbenai buvo minimas tarp kandidat\xc5\xb3 \xc4\xaf respublikos prezientus. 2006\xc2\xa0m. gegu\xc5\xbe\xc4\x97s 10 d. po ketvirto rinkim\xc5\xb3 turo (surink\xc4\x99s 543 i\xc5\xa1 1009 bals\xc5\xb3) Napolitano buvo i\xc5\xa1rinktas 11-tu Italijos respublikos prezidentu. \xc5\xa0ias pareigas italas eina nuo gegu\xc5\xbe\xc4\x97s 15 d._NEWLINE_Giorgio Napolitano yra ved\xc4\x99s \xc5\xbemon\xc4\x85 Clio Maria Bittoni, su kuria turi 2 vaikus\xc2\xa0\xe2\x80\x93 Giulio Napolitano ir Giovanni Napolitano._NEWLINE_2006\xc2\xa0m. liepos 6 d. Napolitano steb\xc4\x97jo XVIII pasaulio futbolo \xc4\x8dempionato finalines rungtynes, kuriose Italijos vyr\xc5\xb3 futbolo rinktin\xc4\x97 nugal\xc4\x97jo pranc\xc5\xabzus. Napolitano tapo antruoju \xc5\xa1alies prezidentu, kuris gyvai pamat\xc4\x97, kaip italai tapo pasaulio \xc4\x8dempionais (po Sandro Pertini)._NEWLINE_2008\xc2\xa0m. Italijos politikoje tapo kriz\xc4\x97s metais. Met\xc5\xb3 prad\xc5\xbeioje sausio 24 d. tuometinis vyriausyb\xc4\x97s vadovas Romano Prodi prarado pasitik\xc4\x97jim\xc4\x85 senate, o vasario 6 d. Giorgio Napolitano paleido vyriausyb\xc4\x99. Naujieji rinkimai \xc4\xafvyko baland\xc5\xbeio 13-14 dienomis. Juos laim\xc4\x97jo Silvio Berlusconi._NEWLINE_2009\xc2\xa0m. vasario 6 d. prezidentas nepasira\xc5\xa1\xc4\x97 S. Berlusconi vyriausyb\xc4\x97s pasi\xc5\xablyto nuosprend\xc5\xbeio, pagal kur\xc4\xaf komoje 17\xc2\xa0m. esanti moteris Eluana Englaro b\xc5\xabt\xc5\xb3 toliau laikoma tokioje b\xc5\xabsenoje (vyriausyb\xc4\x97s oponentai, tuo pa\xc4\x8diu ir prezidentas, sutiko su si\xc5\xablimu nutraukti dirbtin\xc4\xaf maitinim\xc4\x85 ir leisti moteriai numirti sava mirtimi). Tokios \xc5\xa1ali\xc5\xb3 pozicijos sulauk\xc4\x97 daug debat\xc5\xb3 Italijoje ir suk\xc4\x97l\xc4\x97 \xc4\xaftamp\xc4\x85 tarp \xc5\xa1alies vyriausyb\xc4\x97s ir prezidento._NEWLINE_Svar\xc5\xb3 vaidmen\xc4\xaf prezidentas atliko \xc4\xafvykus 2011\xc2\xa0m. \xc5\xa1alies vyriausyb\xc4\x97s krizei. D\xc4\x97l ekonomin\xc4\x97s kriz\xc4\x97s poveikio Italijai tuometinis ministras pirmininkas S. Berlusconi prarado daugumos pasitik\xc4\x97jim\xc4\x85 parlamente ir pasitrauk\xc4\x97 i\xc5\xa1 posto. Tuomet Napolitano nusprend\xc4\x97 \xc4\xaf jo viet\xc4\x85 paskirti buvus\xc4\xaf Eurokomisar\xc4\x85 Mario Monti. Tokiam \xc5\xbeingsniui pritar\xc4\x97 ir abu parlamento r\xc5\xabmai._NEWLINE_\xc5\xa0ie poelgiai ekonomin\xc4\x97s ir politin\xc4\x97s kriz\xc4\x97s akivaizdoje leido Italijos prezidentui parodyti tikr\xc4\x85 politin\xc4\x99 gali\xc4\x85 (anks\xc4\x8diau jis atlikdavo tik formalumus). JAV dienra\xc5\xa1tis \xe2\x80\x9eThe New York Times\xe2\x80\x9c pavadino prezient\xc4\x85 \xe2\x80\x9ekaraliumi Jurgiu\xe2\x80\x9c (angl. King George).'